Un dels principals atractius del parc de Cap de Creus és el monestir de Sant Pere de Rodes, una autèntica joia de l'art romànic català, construïda durant el segles X-XII, ha estat recentment objecte d'una acurada restauració.
Dues carreteres, una que surt de Vilajuïga i una altra del Port de la Selva hi permeten un fàcil accés.
El paisatge que s'albira des dels voltants del monestir és de primer ordre, encara que si pugem fins al proper puig de Saverdera tindrem l'oportunitat de gaudir d'un panorama superb que abraça el golf de Roses i el mateix cap de Creus; més enllà, el parc natural del Aiguamolls de l'Empordà, la plana empordanesa, les muntanyes de la Garrotxa, el paratge natural de l'Albera i els Pirineus amb l'imponent massís del Canigó.
A més, al mateix puig de Saverdera encara conserva les restes del castell de Sant Salvador.
Altres indrets de gran valor paisatgístic i de fàcil accés són l'àrea recreativa del Mas Ventós, a la carretera de Vilajuïga a Sant Pere de Rodes i el Castellar al port de Llançà.
Cal anotar també la gran riquesa de restes arqueològiques del Parc, amb un bon nombre de dòlmens notables, com el de la Creu d'en Cobertella que és un sepulcre de corredor i cambra la qual encara es conserva en bon estat i pot considerar-se el monument megalític més gran de Catalunya.
D'altres dòlmens destacables són el de la Vinya del Rei (Vilajuïga), la Taula dels Lladres (la Selva de Mar), la Barraca d'en Rabert i les Vinyes Mortes (Pau), la Devesa, la Febrosa i la Sureda (Palau-saverdera), Mas de la Mata, Mas de la Pallera, Mores Altes (el Port de la Selva), la Tomba del General (Roses) i tants d'altres.
El nombre de castells i ermites també és molt elevat tant en el parc com a la rodalia.
Destaquen, entre d'altres, l'espectacular i estratègic castell de Carmençó (Vilajuïga), el de Bufalaranya, i de Puig-rom (Roses), la pintoresca i enlairada ermita de Sant Onofre (Palau-saverdera), la preromànica de Sant Martí de Vallmala (Llançà), les ermites de Sant Sebastià (la Selva de Mar i Cadaqués), la de Santa Helena i St.
Les poblacions de la perifèria immediata al Parc contenen valors arqueològics i monumentals molt estimables, com és el cas de la Ciutadella de Roses amb les seves portes i baluards, restes del monestir de Santa Maria i vestigis de la primera fundació grega de Rhode; el gran temple parroquial de Cadaqués, amb un important retaule barroc; els temples romànics de Palau-saverdera i Pau, etc.
Alguns dels nuclis urbans tenen un gran interès i mereixen una visita.
Llançà, Roses, Cadaqués i el Port de la Selva a més del llogarret de la Vall de Santa Creu, han sabut mantenir l'encant de bona part de les seves cases i carrers.
Menció especial mereix la Selva de Mar que amb el seus carrers costeruts conserva un aire de poble pirinenc.
Altres itineraris obligats són els que ressegueixen la costa sud, des de Roses a cala Jóncols passant per cala Montjoi i Norfeu, o el de la costa nord que va des del Port de la Selva a Puig Gros i òbviament el del far del cap de Creus per la carretera que surt de Cadaqués.
Aquest itinerari permet contemplar de ben a prop la tortuosa i complexa geologia de la zona, a més de veure indrets tant significants com Portlligat i la seva illa.